section_heading: Podrijetlo i obitelj
paragraph_text: Vojvoda Lovro III. Iločki rođen je u braku Nikole V. Iločkog, slavonskog bana i bosanskog kralja, i njegove druge supruge Doroteje rođ. Széchy, kćeri Ivana i Katarine Széchy od Gornje Lendave (danas gradić u sjeveroistočnoj Sloveniji). Potomak je jednog ogranka plemićke obitelji utemeljiteljem koje se smatra Gug, plemić iz 13. stoljeća s posjedima na području srednjovjekovne Dubičke županije u tadašnjoj „donjoj Slavoniji“. Treći je i posljednji po redu koji je u razgranatom plemićkom rodu nosio ime Lovro; prije njega tako su se zvali njegov pra-pra-pradjed Lovrozvan Tót, odnosno Slaven (umro 1349.), koji je bio glavni kraljevski tavernik, odnosno rizničar, kao i nećak potonjeg, koji se spominje u razdoblju 1325. – 1367. godine, a čiji ogranak je izumro oko 1430. godine.